एक दिन बालक ने अपनी दीवाना बना देने वाली वाणी में कहा, ‘बाबाजी, वृन्दावन चलोगे? वृन्दावन का नाम सुनते ही बिल्वमंगल का हृदय हरा हो गया। बालक ने कहा- ‘यह लो मेरी लाठी, इसे पकड़ लो।’ उसका मुख खिल उठा, लाठी पकड़कर भगवान भक्त के आगे-आगे चलने लगे। कुछ दूर जाकर बालक ने कहा- ‘लो वृन्दावन आ गया, अब मैं जाता हूँ।’ बिल्वमंगल ने बालक का हाथ पकड़ लिया, हाथ का स्पर्श होते ही सारे शरीर में बिजली-सी दौड़ गई। सात्विक प्रकाश से सारे द्वार प्रकाशित हो उठे, बिल्वमंगल ने दिव्य दृष्टि पाई और उसने देखा कि बालक रूप में साक्षात् मेरे श्याम सुन्दर ही हैं। उसका शरीर रोमांचित हो गया, आँखों से प्रेमाश्रुओं की अनवरत धारा बहने लगी। भगवान का हाथ उसने और जोर से पकड़ लिया और कहा कि ‘अब पहचान लिया है, बहुत दिनों के बाद पकड़ सका हूँ। प्रभु! अब नहीं छोड़ने का।’